Kirovskan rajon

Kirovskan rajon () om Venäman municipaline ühtnik Leningradan agjas.

Administrativine keskuz om Kirovsk-lidn, se mülüb rajonha vspäi 2006.

 Istorii 
Rajonan aluz om pandud vn 1977 sulakun 1. päiväl Leningradan agjaha Volhovan da Tosnon rajoniden paloišpäi, panihe Kirovsk-lidnad agjan alištusenke keskuseks. Vozil 1993−2006 Šlissel'burg-lidn oli alištunu agjan tobmudele. Rajon om olmas nügüdläižiš röunoiš vspäi 2006.

 Geografijan andmused 
Kirovskan rajon om Leningradan agjan keskuztaho. Pind — 2 590 nellikkilometrad (15nz' sija agjas). Mec katab kaks' koumandest rajonan territorijad (1 743 km²).

Om röunoid nellänke Leningradan agjan rajonanke da Piterinke:
 päivnouzmas Volhovan rajonanke;
 suvipäivnouzmas Kirišin rajonanke;
 suves da suvipäivlaskmas Tosnon rajonanke;
 päivlaskmas Piterinke;
 lodehes Vsevoložskan rajonanke.

Rajonan pohjoižed randad lainištab Ladoganjärv. Znamasine jogi om joksii sišpäi Neva, lankteb Suomen lahthe. Nevanjogi om olmas rajonan lodehližeks röunaks. Kaik joged mülüdas Baltijan meren (Atlantižen valdmeren) basseinha.

Londuseližed varad oma turbaz, sauvondmaterialad (apakkivi, gravii, šebin', letked, saved, mouckivi), mec, kala, reskveziKirovskan rajonan investicine pasport (lenoblinvest.ru). — 19 lp. — Lp. 17. .

 Tobmuz 
Vspäi 2006 rajonan territorii jagase 11 municipaližeks ühtnikaks: kahesa lidnankundad da koume küläkundad.

Käskusenandai tobmuz om Deputatoiden nevondkund () 22 ühtnijanke. Kaik rahvaz valičeb heid videks vodeks. Järgvaličendad sihe oliba vn 2014 sügüz'kun 14. päiväl. Junus Ibragimov radab sen ezimehen da rajonan pämehen vn 2016 sügüz'kun 26. päiväspäi ezmäižen strokun. Deputatoiden nevondkund valičeb rajonan administracijan pämest.

Vn 2016 sügüz'kun 26. päiväspäi Andrei Vit'ko radab rajonan administracijan pämeheks. Ezmäine varapämez', kuz' muite varapämest oma hänele abhu. Kaik kuz' komitetad, 12 palakundad, kahesa ohjastust da 11 laudkundad alištudas rajonan administracijan pämehištole.

Vspäi 2015 Kundaline Kodi () radab rajonas, kogoneb 15 ühtnijaspäi.

 Eläjad 
Vn 2010 Venäman rahvahanlugemižen mödhe rajonan eläjiden lugu oli 101 353 ristitud (videnz' sija agjas), vn 2021 — 109 506 ristitud, se rajonan ristitišt oli kaikiš suremb. Kaik 105 084 eläjad oli rajonas vl 2017.

Kaik om 100 eländpunktad rajonas, sidä kesken koume lidnad, viž lidnanvuittušt žilod, kahesa muite žilod, viž raudtestancijan žilod, 78 küläd da üks' futor.

Toižed znamasižed eländpunktad oma Otradnoje-lidn (25,2 tuh. rist. vl 2016), Šlissel'burg-lidn (14,7 tuh. rist. vl 2016), lidnanvuiččed Mga-žilo (10,2 tuh. rist. vl 2016), Priladožskii-žilo (5,7 tuh. rist. vl 2016) i Nazii-žilo (4,8 tuh. rist. vl 2016).

Rahvahad (enamba 0,4 % vn 2010 Venäman rahvahanlugemižen mödhe): venälaižed — 88,3 %, ukrainalaižed — 1,9 %, vaugedvenälaižed — 1,0 %, totarlaižed — 0,5 %, armenijalaižed — 0,5 %, uzbekalaižed — 0,4 %, toižed rahvahad — 2,7 %, rahvahuden ozutandata — 4,6% (jäl'gmäižiden keskes 14,5 % mahttas pagišta venäkelel).

Erased-se igähižed rahvahad: suomalaižed — 102 rist. (0,10 %), karjalaižed — 76 rist. (0,07 %), estilaižed — 23 rist. (0,02 %), vepsläižed — 8 rist. (vähemb mi 0,01 %), ižoralaižed — 3 rist. (vähemb mi 0,01 %)Национальный состав и владение языками, гражданство населения Ленинградской области (Leningradan agjan rahvahaline mülükund, ristitišton kel'mahtod da rahvahanikuz.) / Стат. сборник. Часть 1. — СПб.: Петростат, 2013. — 266 lpp. — Lpp. 57−58. .

Opendusen aluzkundoiden verk mülütab 19 päivkodid, 17 keskskolad, koume lapsiden da norišton sportskoladLeningradan agjan Kirovskan rajonan opendusen aluzkundoiden sait. .

 Ižanduz 
Rajonan ižandusen päsarakod omaKirovskan rajonan investicine pasport (lenoblinvest.ru). — 19 lp. — Lpp. 1−10. :
 laivansauvomine, laivoiden kohenduz da ladimensauvomine laivoiden täht;
 sauvondmaterialiden pästand (savič, raudbetontegesed, metallkonstrukcijad, plastiktorved, kuivad betonsegoitused, sauvondmujud);
 sömtegimišt;
 mašinoidensauvomine (libutimiden palad);
 maižanduz (kanaliha, kanamunad, kartohkan kazvatuz, kalan püdand);
 energetik (Dubrovkan LEK), jogitransport (Piterin jogiport) da raudtetransport;
 torguind da varažomad;
 turizm.

 Homaičendad 

 Irdkosketused 
 Kirovskan rajonan oficialine sait (kirovsk-reg.ru).